Sir Edward Frederick William David Walugembe Mutebi Luwangula Mutesa Owookubiri yali Kabaka wa Buganda mu Uganda okuva nga abiri mu bbiri Museenene lukumi mu lwenda asatu mu mwenda okutuusa lwe yaggya omukono mu ngabo. Amawulire g'ebweru gaali gaamukazaako erya King Freddie, naye nga teryakozesebwa nnyo mu Yuganda. Muteesa yazaalibwa mu nnyumba ya Albert Ruskin Cook e Makindye, Kampala, nga kkumi na mwenda Museenene lukumi mu lwenda abiri mu ena, nga ye mutabani wa Ssekabaka Daudi Cwa owookubiri, eyafuga wakati wa lukumi mu lunaana kyenda mu musanvu ne lukumi mu lwenda asatu mu mwenda. Nnyina ye yali Nnaabakyala Irene Drusilla Namaganda, eyeddira ente. Yasomera ku King's College Buddo, essomero ery'abaana b'abakungu mu Uganda. Kitaawe bwe yakisiza omukono nga abiri mu bbiri Ogwekkumi n’ogumu, lukumi mu lwenda asatu mu mwenda, Muteesa yalondebwa olukiiko lwa Buganda okufuuka Kabaka nga wa myaka kkumi n’etaano era n'atuuzibwa ku Nnamulondo nga abiri mu ttaano Ogwekkumi n’ogumu, lukumi mu lwenda asatu mu mwenda mu Lubiri e Mengo . Yafuga ng'ayambibwako olukiiko olw'enjawulo okutuusa lwe yaweza emyaka egy'okwetengerera olwo n'akwasibwa obuyinza bwonna mu bujjuvu. Yasomera ku King's College Buddo nga tannagenda Bungereza okumaliriza emisomo gye e Magdalene College, Cambridge, gye yeeyungira mu kutendekebwa mu buserikale ku Yunivasite era oluvannyuma yaweebwa ekitiibwa ky'obwa kapiteeni mu magye ga Kkwini. Mutesa owookubiri yatuuzibwa nga Kabaka e Buddo nga kkumina mwenda Museenene lukumi mu lwenda ana mu bbiri, ng'awezezza emyaka kkumi na munaana egy'obuto. Mu kiseera kino, Buganda yali ekyali wansi wa Gavumenti enkuumi ey'Abangereza. Emyaka egyaddirira wakati wa lukumi mu lwenda ana mu etaano ne lukumi mu lwenda ataano gyajjula obusambattuko n'obwegugungo eri Gavumenti ya Uganda enkuumi eyali ekulemberwa Gavana ate n'eya Kabaka Mutesa owookubiri. Mu myaka gy'ataano egyasooka, Gavumenti ya Bungereza yaleeta ekirowoozo ky'okugatta amatwale agaali wansi wa Bungereza mu Buvanjuba bwa Afirika gamba Yuganda, Kenya ne Tanganyika gabeere wansi wa gavumenti emu ey'awamu. Abafirika bangi baatya nti kino kyali kigendereddwamu okubateeka wansi w'obufuzi bwa Bakyeruppe abaali basenze mu Kenya nga bwe kyakolebwa mu Federation of Rhodesia and Nyasaland. Abaganda baatya okufiirwa obwakyetwala bwe Buganda obusaamusaamu waakiri bwe baalina nga bali wansi wa Gavumenti Enkuumi era tebakkaanya na nteekateeka eno. Muteesa kennyini yawakanya enteekateeka eno era kyamuviirako okukuubagana ne Gavana, Sir Andrew Cohen, ekyavaako akasambattuko mu Bwakabaka akaatuumibwa Kabaka crisis. Mu lukumi mu lwenda ataano mu esatu, Palamenti ya Buganda yasaba okwetongola ng'eva ku Gavumenti enkuumi, nga ne Muteesa y’abanja nti kye kyali ekiseera Buganda okwekutula ku Gavumenti enkuumi eya Bungereza olwo Buganda esigale wansi wa Gavumenti ya Kkwini ey'awamu. Gavana Cohen mu kwanukula yasalawo kuwaŋŋangusa Kabaka nga asatu Museenene ekyavaako obusambattuko bw'okwegugunga mu Baganda. Okuggyibwa mu ggwanga lye olw'empaka kyafuula Muteesa omuzira eri Abaganda era beekalakaasa okulaga obutali bumativu bwabwe. Mu kiseera kino, Cohen yali takyalina Muganda yenna gwe yali ayinza kukolagana naye okuddukanya Gavumenti ye. Oluvannyuma lw'emyaka ebiri ng’Abaganda basuza Cohen ng'akukunadde, yasalawo okuzza 'Kabaka Freddie', nga bwe yali ayitibwa Abangereza n'azzibwa e Kampala nga kkumi na musanvu Ogwekkumi lukumi mu lwenda ataano mu etaano oluvannyuma lw'okukola endagaano eyafuula Muteesa Kabaka afugira ku konsitityusoni ne kiwa n'Abaganda ebbeetu okwerondera abakungu abakiika mu Palamenti ya Buganda. Mu mwaka gwa lukumi mu lwenda nkaaga mu ebiri, Yuganda yafuna obwetwaze okuva ku Bungereza ng'ekulemberwa Milton Obote. Mu konsitityusoni eno eyaweebwa Uganda, Obwakabaka bwa Buganda bwaweebwa embeera ey'enjawulo ey'obwetwaze mu Uganda empya. Ssaabaminisita wa Uganda ey'awamu yali Obote, eyali akulira ekibiina ky'ebyobufuzi ekya Uganda People's Congresss, abaayingira omukago ogw'okukulemberera awamu n'ekibiina ekyali kisinga amaanyi mu masekkati ga Uganda ekya Kabaka Yekka. Ekifo kya Gavana wa Uganda kyaggyibwawo kubanga Uganda yali efuuse 'Republic' ne kisikizibwa Pulezidenti ataalina nnyo buyinza. Obote ne Uganda People’s Congress baatuuka ku nzikiriziganya ne Muteesa okuwagira okulondebwa kwe ku kifo ky'Obwapulezidenti bwa Uganda. Mu lutuula lwa Palamenti nga nnya Ogwekkumi lukumi mu lwenda nkaaga mu esatu, Milton Obote yalondebwa nga Pulezidenti wa Uganda eyasooka okuyita mu kalulu ak'ekyama ng'awagirwa abakiise ebitundu bibiri byakusatu. Mu lukumi mu lwenda nkaaga mu ena, omukago guno wakati wa Mutesa ne Obote gwagwa butaka olw'okulonda okwateekebwateekebwa Obote nga Mutesa takyagadde ku Masaza asatu agaabula. Abatuuze mu masaza gano abasinga obungi bassa kimu nga nkuyege okugazzaayo e Bunyoro nga gaggyibwa ku Buganda. Mu mwaka gwa lukumi mu lwenda nkaaga mu mukaaga, obukuubagano bwa Mutesa ne Obote bweyongera ne buvaamu okuwaŋŋangusa Kabaka Mutesa. Obulamu bwa Obote bwali mu matigga nga ne bammemba b'ekibiina kye baagezaako okumuggya mu ntebe. Yakwata era n'aggalira banne bana be yali akulembera nabo, n'aggyawo consitityusoni eyaliwo era ne yeerangirira ku Bwapulezidenti bwa Uganda mu gwokubiri mu mwaka gwa lukumi mu lwenda nkaaga mu mukaaga, era n'awaŋŋangusa Mutesa. Olukiiko lwa Buganda lwayisa ekiteeso nti enkolagana wakati wa Buganda ne Gavumenti ya Uganda yali eweddewo oluvannyuma lw'okuggyawo consitityusoni era ne lulangirira nti Gavumenti ya Uganda eggye ofiisi yaazo mu bitundu bya Buganda. Kino Obote yakyanukuza na kusindika magye ne galumba olubiri lwa Kabaka, ekyaleetera Mutesa okudduka mu ggwanga n'addukira e Bungereza ng'ayita e Burundi, era mu lukumi mu lwenda nkaaga mu musanvu, konsitityusoni empya yalangirirwa n'ewera obufuzi obw'ensikirano bwonna omuli n'Obwakabaka bwa Buganda.Ekiseera kye ekyasembayo: Mutesa bwe yali mu buwaŋŋanguse yawandiika ekitabo ekimukwatako kye yatuuma, The Desecration of My Kingdom. Mutesa yakisa omukono bwe yaweebwa obutwa mu mwenge ku kalina bwe yabeeranga mu kibuga London mu lukumi mu lwenda nkaaga mu mwenda. Okufa kwa muteesa abamu baakuteeka ku batume ba Obote bwe baali akabwa n'engo. Munnamawulire Omungereza John Simpson yali yaakamala okuwayaamu ne Mutesa mu ssaawa ntono emabega era yagamba nti Mutesa yali mu mbeera nnungi. Bino Simpson yabibuulira poliisi enkeera kyokka tebaagenda nnyo mu maaso nakyo. Oluvannyuma lwa Desmond Henley, okutereka enjole ya Mutesa okumala ebbanga, enjole yazzibwa mu Uganda mu lukumi mu lwenda nsanvu mu emu oluvannyuma lwa Amin okuggyako Gavumenti ya Obote n'eterekebwa e Kasubi Nabulagala. Idi Amin, pulezidenti omuggya eyalagira okuzza Mutesa aziikibwe okwaboobo ye yali yakulira amagye agaalumba olubiri lwa Mutesa mu lukumi mu lwenda nkaaga mu mukaaga. Kigambibwa nti Mutesa we yabeerera mu kibuga London yawangaaliranga mu bwavu.